\*P/2691187\*

**MINISTARSTVO TURIZMA**

Na temelju članka 4. stavka 2. Zakona o pružanju usluga u turizmu (Narodne novine, br. 68/07, 88/10, 30/14, 89/14 i 152/14) ministar turizma, donosi

PRAVILNIK O IZMJENI PRAVILNIKA O OBLIKU, SADRŽAJU I NAČINU VOĐENJA KNJIGE ŽALBI

# Članak 1.

U Pravilniku o obliku, sadržaju i načinu vođenja knjige žalbi (Narodne novine, broj 5/08) u članku 4. stavak 2. mijenja se i glasi:

»Iza otiskane upute stavlja se potpis odgovorne osobe u pravnoj osobi odnosno fizičke osobe koja pruža usluge u turizmu.«

# Članak 2.

Ovaj Pravilnik stupa na snagu osmoga dana od dana objave u Narodnim novinama.

KLASA: 011-02/17-01/10

URBROJ: 529-06-17-1

Zagreb, 3. veljače 2017.

**M I N I S T A R**

**Gari Cappelli, v.r.**

# OBRAZLOŽENJE

Vlada Republike Hrvatske je na sjednici održanoj 4. svibnja 2016. godine donijela Zaključak o reformskoj mjeri ukidanja pečata (KLASA: 022-03/16-07/165, URBROJ: 50301-05/05-16-3), kojim je propisano kako se kod središnjih tijela državne uprave te pravnih osoba kojima je osnivač Republika Hrvatska (agencije, zavodi, fondovi i druge pravne osobe s javnim ovlastima) mjera odnosi na ukidanje svih obveza upotrebe pečata koje oni nameću trećima posredstvom svojih zakona, podzakonskih propisa i postupovnih pravila i općih akata.

Slijedom navedenog Zaključka, ovom izmjenom Pravilnika o obliku, sadržaju i načinu vođenja knjige žalbi (Narodne novine, broj 5/08) ukida se obveza stavljanja pečata pravne odnosno fizičke osobe koja pruža usluge u turizmu iza otiskane upute o korištenju knjige žalbi.